張伯英草書歌
作者：皎然
朝代：唐

paragraphs: 伯英死後生怕高，朝看手把山中毫。
先賢草律我草狂，風雲陣發愁鍾王。
須臾變態皆自我，象形類物無不可。
閬風遊雲千萬朵，驚龍蹴踏飛欲墮。
更覩鄧林花落朝，狂風亂攪何飄飄。
有時凝然筆空握，情在寥天獨飛鶴。
有時取勢氣更高，憶得春江千里濤。
張生奇絕難再遇，草罷臨風展輕素。
陰慘陽舒如有道，鬼狀魑容若可懼。
黃公酒壚興偏入，阮籍不嗔嵇亦顧。
長安酒牓醉後書，此日騁君千里步。